

TLAČOVÁ SPRÁVA

Bratislava 13. júna 2025

**Divadelnou križovatkou na festivale v Nitre prešlo viac ako tritisíc divákov**

Na šesť dní sa Nitra opäť stala významným bodom na divadelnej mape Európy. Popri prezentácii tvorby z repertoáru domácich súborov ponúkol 34. ročník Medzinárodného festivalu Divadelná Nitra tri slovenské scénické projekty vo svetovej premiére a naplnil aj očakávania z unikátnej prezentácie tvorby ruských a bieloruských umelcov. Divadelná Nitra prilákala od 6. do 11. júna vyše tritisíc divákov a návštevníkov vrátane hostí z rôznych kútov Európy na 17 predstavení hlavného programu zo siedmich krajín, ale aj na takmer 40 podujatí sprievodného, vzdelávacieho a pracovného programu – diskusie, workshopy, koncerty, výstavy či divadlo pre deti.

Hlavné motto festivalu **Práve/o tu a práve/o teraz!** odkazovalo na tradičné poslanie festivalu ako miesta na reflexiu a nastoľovanie aktuálnych spoločensko-politických tém a zároveň bolo jednoznačným a hlasitým apelom na zachovanie a podporu slobody umeleckej tvorby na Slovensku alebo v krajinách s autoritárskymi režimami, akými sú práve Rusko a Bielorusko.

*„Som nesmierne rada, že sa festival po niekoľkých rokoch skutočne zhlboka nadýchol, a to predovšetkým vďaka návratu do Divadla Andreja Bagara ako svojho hlavného priestoru, vďaka zapojeniu novej scény mestského Kreatívneho centra – bývalého kina Palace a aj vďaka stabilnej podpore partnerov. Podarilo sa nám priniesť nebývalo vysoký počet inscenácií v hlavnom programe aj atraktívnych sprievodných podujatí. Divadelno-výtvarný projekt****Nádherná záhrada po nej zostala****, ktorý vznikol priamo pre festival v priestoroch neskorobarokového kaštieľa v Horných Lefantovciach, sa stal originálnym a magickým zavŕšením festivalu. Milovníkov divadla zo Slovenska i zo zahraničia, ale aj miestnych obyvateľov a ľudí so silnou osobnou alebo profesijnou väzbou na budovu kaštieľa, bývalej liečebne pre pacientov s pľúcnymi chorobami, spojila láska ku kráse a vyjadrenie túžby po ochrane a zachovaní hmotného aj nehmotného kultúrneho dedičstva. Aj to je jeden z odkazov festivalu,“* hovorí riaditeľka Divadelnej Nitry Darina Kárová.

Hneď otváracie predstavenie **Radical Relax** z budapeštianskeho Divadla Józsefa Katonu v réžii Jakaba Tarnócziho o skrytých aj zjavných formách manipulácie, ktoré vyvrcholilo koncertom elektronickej hudby dvojice Levimate, sa skončilo búrlivým potleskom postojačky.

Srdečných reakcií a ocenení divadelných kvalít s presahom k najaktuálnejším spoločenským témam sa dostávalo aj ďalším scénickým dielam a ich protagonistom: **Melanchólii vzdoru** podľa románu Lászlóa Krasznahorkaia z Divadla Jána Palárika v Trnave v réžii Romana Poláka, českému nezávislému projektu **Wandervogel** autora a režiséra Jana Mocka, inscenáciám **Vydymenie** z Divadla Husa na provázku v réžii Jiřího Havelku alebo **Vlastenci** autora Petra Morgana z Mahenovej činohry Národného divadla Brno v réžii Jakuba Šmída, ktorí boli vkladom Divadla Andreja Bagara do programu festivalu.

To najlepšie zo svojej tvorby ponúkli nitrianske scény: Divadlo Andreja Bagara hru dánskej autorky Jane Teller s názvom **Nič** pre mladé obecenstvo v réžii Marianny Stančokovej, poslucháčky VŠMU, Staré divadlo Karola Spišáka po zmene programu svoju najnovšiu premiéru pre deti autorky Lenky Garajovej **Záhada starého divadla** v réžii Mariany Luteránovej alebo v sprievodom programe Nové divadlo úspešnú inscenáciu **Denníka Anny Frankovej**, ktorú režíroval Šimon Spišák.

Pozornosť divákov a odbornej verejnosti zaujali tri divadelné projekty, ktoré si festival objednal v rámci novej unikátnej sekcie **Práve vytvorené**. Prekvapivo najmä mladé publikum si prišlo pozrieť **Tmu**, novinku Inštitútu Blaha Uhlára, pomenovaného podľa neprehliadnuteľnej osobnosti slovenského divadelníctva posledných dekád. Tvorba Blaha Uhlára je spojená s festivalom už od jeho prvého ročníka v podobe hosťovania ikonického Divadla Stoka.

Pre silný dážď preložené dve site-specific predstavenia **Crescendo** od Debris Company režiséra a skladateľa Jozefa Vlka a performerky Stanislavy Vlk Vlčekovej sa napokon uskutočnili v lokalite Martinský vrch pod Zoborom v areáli bývalých vojenských kasární v náhradnom termíne ako jedno podujatie s návštevnosťou o to vyššou. Nočný les a mesiac v splne dotvorili atmosféru. Na záver festivalu sa uskutočnil projekt o odkaze milovníčky umenia Sidónie Nádhernej v podobe divadelno-výtvarnej inštalácie v Horných Lefantovciach **Nádherná záhrada po nej zostala** autoriek Ivety Ditte Jurčovej, Slavky Civáňovej a Markéty Plachej a súborov Divadlo Pôtoň a Bez javiska, o. z., pre veľký záujem odohratej dokonca na dvoch predstaveniach. Zapojením štyroch súborov z nezriaďovanej sféry vyslala Divadelná Nitra jasný signál o dôležitosti slobody a nezávislosti umeleckej tvorby, ale aj jej podpory z verejných zdrojov.

Najväčšie očakávania vzbudila a vrchovato naplnila sekcia **Dialóg (ne)možný** s niekoľkými predstaveniami a aktivitami ruských a bieloruských umelcov, ktorí pre obavy zo zásahov autoritárskeho režimu žijú v exile alebo tvoria a svoje dielo prezentujú vo svojej domovine len v skrytej podobe. Festival uviedol dvakrát participatívne predstavenie **dok tok**,odkazujúce na dokumentárny prúd, ktoré dáva účastníkom v bezpečnom prostredí divadelnej fikcie priestor na vyjadrenie ich ašpirácií aj obáv. Podľa autora a režiséra Arťoma Tomilova smeruje v Rusku najviac vyjadrení účastníkov v rámci **dok tok** ku kritike ruskej vojny na Ukrajine a k strachu z perzekúcie za prejavovanie odlišnej než väčšinovej sexuálnej orientácie. Ďalším umelcom, ktorý sa predstavil v Nitre, tvoriacim pre neoficiálny ruský festival Krehký, bol Váňa Demidkin. Jeho predstavenie **Cestopis** tematizovalo formou suchého výpočtu navštívených krajín jednak jeho neuveriteľne zamotanú cestu po čiastočnej emigrácii a jednak krátku epizódu z histórie mesta Perm, kde snaha o vytvorenie podmienok na iné než lokálne umenie narazila na ultra konzervatívne presvedčenie miestnych elít. Špecifickú situáciu bieloruského disentu prezentovala v divadelnej one woman show **Spojenie**Maryna Jakubovič, ktorá žije v Rakúsku. Poslednou zo štvorice inscenácií v sekcii **Dialóg (ne)možný** bola **Memoria** z produkcie Brechtovho festivalu v Augsburgu v Nemecku. Ruská režisérka Anastasija Patlaj, ktorá žije v exile v Španielsku, vytvorila dielo prepájajúce dve časové a dejové roviny: aktuálny osud ruskej organizácie Memoriál, ktorá sa zaoberá mapovaním dejín totalitného režimu, a osud nemeckej herečky Caroly Neher. Emancipovaná žena a intelektuálka, hviezda berlínskej divadelnej scény 20. rokov 20. storočia, ušla po nástupe Hitlera do Československa a v roku 1934 do Sovietskeho zväzu. Skončila v gulagu a jej syn Georg v sovietskom detskom domove.

Diskusia v rámci sekcie **Dialóg (ne)možný**, ktorú viedol redaktor Denníka N Mirek Tóda s Arťomom Tomilovom, Váňom Demidkinom a Anastasijou Patlaj, priniesla širší kontext súčasnej nezávislej tvorby v Rusku, osvetlila komplikované podmienky na tvorbu v ruských diaspórach v bývalých sovietskych republikách, kam Rusi z obavy pred autoritárskym režimom utekajú. Unikátny kontext neoficiálneho festivalu Krehký, ktorého priebeh prekazila petrohradská prokuratúra, priniesli audiovizuálne ukážky z work-in-progress rovnomenného filmu spoluautora Olega Ciplakova, premietané v komunitnom centre bod.K7 na Štefánikovej triede.

Nitra privítala divadelných kritikov a teoretikov z viacerých krajín Európy vrátane ôsmich účastníkov a dvoch lektorov projektu **V4@Theatre Critics Residency**, jedinečnej platformy pre mladých divadelných kritikov do 35 rokov z krajín V4 a Východného partnerstva. Tento rok sa účastníci rezidenčného pobytu sústredili na tému komunitného divadla, a teda na otázku, ako môže divadlo pomáhať prepájať ľudí, posilňovať vzťahy a prinášať nové perspektívy do verejného života. Účastníci rezidenčného pobytu pricestovali z Česka, Maďarska, Gruzínska, Albánska, zo Srbska a Severného Macedónska, lektori Stefan Tigges a Darko Lukić z Nemecka.

Sprievodný program festivalu sa začal projektom **Júnový tulipán**, v ktorom sa stretli zrakovo postihnuté deti a ich vidiaci rovesníci pri tvorivých aktivitách. Interaktívna inštalácia **Black Box** na Štefánikovej triede pred kultúrnym centrom bod.K7 priblížila každodennosť nevidiacich niekoľkým desiatkam návštevníkov.

Diskusný program festivalu ponúkol hlboké reflexie, po viacerých predstaveniach sa uskutočnili diskusie s tvorcami. V debate **Právo na tvorbu** sa riešil stav nezávislej divadelnej kultúry na Slovensku a **Veľká verejná debata**s moderátorom Oliverom Rehákom z partnerského Denníka N bola v intenciách podtitulu festivalu venovaná slobode a zodpovednosti umenia.

Novinkou sprievodného programu bolo **Staromestské korzo**, ktoré oživilo pešiu zónu v retro štýle. Nedeľné popoludnie si napriek dažďu užili rodiny s deťmi v podobe detských predstavení súboru Anima Act v Synagóge či pásma interaktívnych detských predstavení z dielne združenia Mareena. Hudobný program ponúkol koncert **Buď láska** speváčok Katky Koščovej a Mily Medvedovskej z Ukrajiny v sprievode klaviristu Daniela Špinera v nitrianskej Synagóge. Jazzový večer patril v komunitnom priestore Uránia skupine **Nota**.

Foyer Divadla Andreja Bagara, hlavného dejiska festivalu, sa stal galériou na **Bienále divadelnej fotografie** s fotografiami Roberta Tapperta, Josepha Marčinského, Igora Stančíka a študentky Karolíny Korimovej. Presne 100 rokov existencie kina Palace spomenul v príhovore pred predstavením **Tma** kulturológ Juraj Novák, garant projektu **Aj toto je umenie**.

Skutočne bohatý hlavný i sprievodný program sa podarilo realizovať vďaka podpore mnohých partnerov z verejnej i podnikateľskej sféry. Vynikajúcou pomocou bol i vklad hlavných organizátorov a spoluorganizátorov a prítomnosť 51 dobrovoľníkov z Nitry i okolia.

Fotografie: <https://nitrafest.sk/festival-2025/fotogaleria/>

Kontakt pre médiá:

Juraj Gerbery

+420 774 574 130, press@nitrafest.sk

HLAVNÝ ORGANIZÁTOR: Asociácia Divadelná Nitra

HLAVNÍ SPOLUORGANIZÁTORI: Nitriansky samosprávny kraj, mesto Nitra, Divadlo Andreja Bagara v Nitre, Kreatívne centrum Nitra

SPOLUORGANIZÁTORI: Rímskokatolícka cirkev – Biskupstvo Nitra, Centrum voľného času Domino, Divadelný ústav Bratislava, DOMOF creativity, JAWA Klub Slovensko, Kníhkupectvo a antikvariát Pod vŕškom, Mareena, Nitrianske kultúrne dedičstvo, o. z., Sapling, o. z., Spojená škola internátna pre žiakov so zrakovým postihnutím Bratislava, Staré divadlo Karola Spišáka v Nitre, Špecializovaná nemocnica sv. Svorada Zobor, Základná škola kniežaťa Pribinu, Uránia

